শহরতলির মেয়ে শিখা ব্যাপারি। মেধাবি কলেজ পড়ুয়া শিখা আচমকাই গুরুতর অসুস্থ হয়ে পড়ে একদিন। দালালের চক্করে পড়ে তার ঠাঁই হয় প্রাইভেট হাসপাতালে। হাসপাতাল কর্তৃপক্ষও ঠকায় শিখার পরিবারকে। এর পরে শিখা গিয়ে পৌঁছয় স্টুডেন্টস হেলথ হোম-এ। সেখান থেকে সুস্থ হয়ে সে ফিরে যায় বাড়িতে। 
কিন্তু স্টুডেন্টস হেলথ হোম-এর সঙ্গে সম্পর্ক তার বোধহয় এত সহজে যাওয়ার নয়। কলেজের অ্যানুয়াল সোশ্যালের রিহার্সালের সময়ে আবার অসুস্থ হয় শিখা। ভর্তি হতে হল স্টুডেন্টস হেলথ হোম-এ। এবার তার সঙ্গে পরিচয় হয় সপ্তম শ্রেণির ছোট্ট ছেলে দীপের সঙ্গে। দিনটা ভাইফোঁটার। ক্রিকেট বল খুঁজতে গিয়ে বোমা ফেটে অসুস্থ হয়ে পড়ে সে। এর পর গল্প এগোয় নতুন বাঁকে। দীপের সঙ্গে শিখার সম্পর্ক ক্রমে গাঢ় হয়। এদিকে সমসাময়িক রাজনীতির বিষ-ছোবলে স্টুডেন্টস হেলথ হোম-এর অবস্থা মোটেও ভাল নয়। 

ছবির প্রধান কুশীলবরা। নিজস্ব চিত্র।
মারাত্মক দুর্ঘটনায় আহত হয়ে দীপ ভয়ঙ্কর চোট পেল চোখে। তাকে বাঁচাতে প্রয়োজন চার লক্ষ টাকা। শেষ পর্যন্ত কী হল দীপ, শিখা, শিখার বন্ধু নীল-সহ বটেই স্টুডেন্টস হেলথ হোমও যেন এ ছবির গল্পের চরিত্র হয়ে উঠেছে। 
দেখুন ছবির ট্রেলার

এই নিয়েই পবিত্র গোস্বামীর নতুন ছবি ‘কিন্তু গল্প নয়’। এটাই তাঁর প্রথম ছবি। স্টুডেন্টস হেলথ হোম-এর সঙ্গে দীর্ঘকালীন সম্পর্কের অভিজ্ঞতা থেকেই এই ছবি তৈরি করেছেন পেশাগত ভাবে শল্য চিকিৎসক পবিত্র। ছবিতে অভিনয় করেছেন সব্যসাচী চক্রবর্তী, দেবশঙ্কর হালদার, পরাণ বন্দ্যোপাধ্যায়, সায়ন্তনী গুহ ঠাকুরতা। 
ছবি মুক্তি পাচ্ছে ১ জুন।